ททท. มั่นใจมาตรการส่งเสริมการท่องเที่ยวแจกเงินให้ประชาชนคนละ 1,500 บาท  จะช่วยกระตุ้นเศรษฐกิจไทยและจีดีพีประเทศโต 0.3-0.5 เม็ดเงินสะพัดหลายหมื่นล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่างถึงมาตรการกระตุ้นเศรษฐกิจช่วงกลางปี 2562 ของกระทรวงการคลังด้วยมาตราการส่งเสริมการท่องเที่ยวโครงการ "ยิ่งเที่ยว ยิ่งเท่ ช่วยเปย์ เมืองรอง" ว่าเป็นการกระตุ้นเศรษฐกิจเพราะหากดูกลไกในการขับเคลื่อน ขณะนี้จะเหลือแต่การบริโภคที่เป็นโอกาสในช่วงที่เหลือของปีและหลังจากที่หลายสำนักออกมาปรับคาดการณ์เศรษฐกิจลง         ดังนั้นการบริโภคภายในประเทศและการส่งเสริมการท่องเที่ยวและการที่รัฐบาลมีนโยบายในการกระตุ้นเศรษฐกิจผ่านการใช้จ่ายของประชาชนก็เชื่อว่าจะกระตุ้นเศรษฐกิจได้ดีซึ่งการแจกให้ประชาชนคนละ 1,500 บาทนำไปใช้จ่ายซื้อสินค้าและบริการผ่านช่องทางอิเล็กทรอนิกส์อีเพย์เมนต์ในเมืองรอง 55 จังหวัดจะทำให้เกิดการใช้จ่ายและมีเม็ดเงินสะพัดหลายหมื่นล้านบาทสามารถกระตุ้นจีดีพีงห้ขยายตัวได้ร้อยละ 0.3-0.5         ในส่วนของการขับเคลื่อนโยบายกระตุ้นการท่องเที่ยว ขณะนี้ ททท.กำลังเร่งดำเนินการเพื่อให้เป็นไปตามแนวทางการทำงานของนายสมคิด จาตุศรีพิทักษ์ รองนายกรัฐมนตรี ที่ได้สั่งการไว้โดยจะบูรณาการร่วมกับกระทรวงต่างๆ เช่นกระทรวงการคลัง กระทรวงพาณิชย์ และสำนักงานตำรวจแห่งชาติ เป็นต้น        สำหรับมาตรการส่งเสริมการท่องเที่ยวในประเทศจะขับเคลื่อนมาตรการออกมาเพื่อกระตุ้นให้เกิดการเดินทางในประเทศด้วยการแนะนำแหล่งท่องเที่ยวใหม่ๆ เช่นท่องเที่ยวเส้นทาง "พิธีพลีกรรมตักน้ำ” จากแหล่งศักดิ์สิทธิ์ทั่วประเทศในพระราชพิธีบรมราชาภิเษกเพื่อให้เกิดการท่องเที่ยวและกระตุ้นเศรษฐกิจในช่วง 9 เดือนที่เหลือของปี และต่อจากนี้ททท.จะกระตุ้นให้เกิดการเดินทางท่องเที่ยวทุกเดือนเพื่อให้การท่องเที่ยวเป็นตัวขับเคลื่อนเศรษฐกิจต่อไปและมั่นใจปีนี้จะมีรายได้จากการท่องเที่ยวเติบโตร้อยละ 10 หรือมีมูลค่า 3.3-3.4 ล้านล้านบาท